NEUVOSTON DIREKTIIVI,

annettu 21 päivänä heinäkuuta 1987,

bensiinin lyijypitoisuutta koskevan jäsenvaltioiden lainsäädännön lähentämisestä annetun direktiivin 85/210/ETY muuttamisesta (87/416/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 130 s artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

direktiivillä 85/210/ETY(4), sellaisena kuin se on muutettuna direktiivillä 85/581/ETY(5), velvoitetaan jäsenvaltiot toteuttamaan tarvittavat toimenpiteet, jotta niiden alueilla varmistetaan lyijyttömän bensiinin saatavuus ja tasapuolinen jakelu 1 päivästä lokakuuta 1989 alkaen,

lyijyn on havaittu ja todettu aiheuttavan vakavia vaurioita kansanterveydelle ja ympäristölle; koska tavallinen lyijytetty bensiini on merkittävä pilaamisen lähde, jäsenvaltioiden olisi sallittava kieltää tavallisen lyijytetyn bensiinin markkinointi,

yhteisö on sitoutunut vähentämään lyijytetyn bensiinin käyttöä; tätä pidetään osana jatkuvaa pyrkimystä rajoittaa edelleen väestön altistumista ympäristön lyijylle,

liian monien erilaisten bensiinilajien rinnakkaisuus markkinoilla estää lyijyttömän bensiinin lisääntyvän käytön haitaten ympäristön tilan parantumista,

tavallisen lyijytetyn bensiinin poistaminen markkinoilta edistäisi sitä korvaavien tuotteiden käyttöä,

tällä hetkellä tavallista lyijytettyä bensiiniä käyttävät ajoneuvot pystyvät teknisesti toimimaan joko korkeaoktaanisella lyijytetyllä bensiinillä tai lyijyttömällä bensiinillä,

on odotettavissa, että lyijyttömän bensiinin käyttöön siirrytään silloin, kun tästä ei aiheudu kuluttajalle liiallisia kustannuksia,

lyijytetyn tavallisen bensiinin poistamisen jäsenvaltioiden markkinoilta tulisi sen vuoksi johtaa ympäristön tason ja ihmisten terveyden suojelun parantumiseen, ja

yleisölle tulisi ilmoittaa vähintään kuusi kuukautta etukäteen ennen tavallisen lyijytetyn bensiinin kansallisilla markkinoilla kieltämistä,

ON ANTANUT TÄMÄN DIREKTIIVIN:

1 artikla

Korvataan direktiivin 85/210/ETY 2 artikla täten seuraavasti:

"2 artikla

1 Kun tämä direktiivi on tullut voimaan, jollei 2 ja 4 kohdasta muuta johdu, jäsenvaltioiden on edelleen varmistettava lyijytetyn bensiinin saatavuus ja tasapuolinen jakelu alueillaan.

2 Jos lyijytetyn bensiinin lyijysisällön enimmäisrajan soveltaminen tulee jäsenvaltiolle vaikeaksi raakaöljyn tai öljytuotteiden tarjonnan äkillisen muutoksen vuoksi, jäsenvaltio voi, ilmoitettuaan asiasta komissiolle, sallia alueellaan korkeamman rajan neljän kuukauden ajan. Neuvosto voi komission ehdotuksesta määräenemmistöllä pidentää tätä määräaikaa.

3 Jäsenvaltioiden on, heti kun ne katsovat sen olevan tarkoituksenmukaista, vähennettävä niiden markkinoille saatetun lyijytetyn bensiinin lyijynä laskettu sallittu lyijy-yhdistesisältö 0,15 grammaan Pb/l,

4 Jäsenvaltiot voivat kieltää alueellaan lyijytetyn bensiinin, jonka moottorioktaaniluku (MON) on jakelumittarissa alempi kuin 85 ja tutkimusoktaaniluku (RON) alempi kuin 95, saattamisen markkinoille, jos tällainen toimenpide on perusteltu ihmisten terveyden ja ympäristön suojelemiseksi ja jos se edistää lyijyttömän bensiinin saatavuutta ja tasapuolista jakelua niiden alueilla 3 artiklan 1 kohdan mukaisesti.

5 Jos jäsenvaltio sisällyttää 4 kohdassa mainitun kiellon säännöksiinsä, sen on ilmoitettava siitä komissiolle ja yleisölle vähintään kuusi kuukautta etukäteen. Komissio ilmoittaa siitä välittömästi muille jäsenvaltioille. Kolmen kuukauden kuluessa päivästä, jona se vastaanottaa jäsenvaltion tiedoksiannon, komissio tutkii suunnitellut toimenpiteet varmistaakseen, että ne ovat tämän direktiivin ja yhteisön muun lainsäädännön mukaisia."

2 artikla

Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset komissiolle.

3 artikla

Tämä direktiivi tulee voimaan sen tiedoksi antamista seuraavana päivänä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 21 päivänä heinäkuuta 1987.

Neuvoston puolesta

Puheenjohtaja

Ch. CHRISTENSEN

(1) EYVL N:o C 90, 4.4.1987, s. 3

(2) EYVL N:o C 190, 20.7.1987, s. 180

(3) EYVL N:o C 180, 8.7.1987, s. 16

(4) EYVL N:o L 96, 3.4.1985, s. 25

(5) EYVL N:o L 372, 31.12.1985, s. 37